KAKO javlja austrijski ORF, 51-godišnji Hrvat koji je na Bleiburgu uhićen zbog nacističkog pozdrava danas je na sudu u Klagenfurtu priznao svoju krivicu, te je osuđen na tri godine zatvora što je preinačeno u 15 mjeseci uvjetne kazne.

Riječ je o prvoj presudi povezanoj s uhićenjima tijekom ovogodišnje komemoracije na Bleiburgu, koja je godinama figurirala kao ustaški dernek, i koju su stoga europski mediji počeli opisivati kao “najveće neonacističko okupljanje u Europi”. Do kraja mjeseca će pred sud biti izvedeni i ostali uhićeni Hrvati, koji su proteklih mjesec i nešto dana proveli u istražnom pritvoru, što pokazuje da se austrijsko pravosuđe odlučilo strogo obračunati s nacističkim i ustaškim ispadima na skupu kod Bleiburga, koji su godinama bili uobičajena pojava.

Priznao krivicu, opravdavao se alkoholom i ubijenim djedom ustašom

51-godišnji Hrvat se pred sutkinjom Michaelom Sanin obilato posipao pepelom i izražavao kajanje: izjavio je kako je bio pijan (doista, izmjereno mu je 1,2 promila alkohola u krvi nakon hapšenja), da su ga prijatelji nagovorili da ide na komemoraciju, da ga je ponijelo kada je ugledao HOS-ovu zastavu pa je skoro refleksno ruku podigao u nacistički pozdrav (što je zapravo logično ako se zna koju je ideologiju baštinio HOS), te da su mu djed i ujak bili ustaški vojnici koji su navodno ubijeni na Bleiburgu. Tronutim je glasom istaknuo da nikako ne podržava nacističke ideje i da se jako kaje zbog svog čina te da mu je jako žao.

Dotični je inače i izvikivao ustaški pozdrav “Za dom spremni”, ali to nije direktno zabranjeno austrijskim Zakonom o zabrani nacističkih simbola. Ipak, tužiteljica Ines Küttler podsjetila je da su ustaše bili bliski saveznici Hitlera i Mussolinija, te je tražila da se dotičnog strogo kazni. Odvjetnica optuženog Hrvata Ksenija Omatova je pak naglašavala njegovu alkoholiziranost i da je već proveo mjesec dana u istražnom zatvoru.

Tekst se nastavlja ispod oglasa

ORF podsjeća da skup na Bleiburgu svake godine privlači neonaciste i filoustaše

Presuda još nije pravomoćna, jer će austrijsko Državno odvjetništvo iz Klagenfurta tek odlučiti hoće li se žaliti.

ORF još podsjeća da komemoracija na Bleiburgu svake godine privlači brojne neonaciste i simpatizere ustaša, te da je ove godine bilo i protuprosvjeda, a da je cijeli događaj nadziralo tri tisuće austrijskih policajaca. Vrijedi napomenuti kako se skup na Bleiburgu događa u organizaciji Hrvatske biskupske konferencije i pod pokroviteljstvom Hrvatskog sabora, te da očito predstavlja veliku vanjskopolitičku, ali i moralnu blamažu za Hrvatsku.

U svakom slučaju, prva je presuda ove godine uhićenima na Bleiburgu pokazala da se neonacistički ispadi više neće tolerirati. Ako već Hrvati to nisu mogli naučiti u Hrvatskoj, naučit će ih Austrija.